In nomine sancte et individue Trinitatis, ego Poncius, filius domini Hugonis de Monte-Sancti-Johannis, notum facio omnibus, ad quoscumque littere presentes pervenerint, me, Beato-Germano Autisiodorensi et fratribus in ejus monasterio Deo servientibus, ob innumerabilia et gravia dampna que antecessores mei et ego eidem ecclesie et membris ejus intuleramus, guerpivisse, concessisse et in elemosinam dedisse quicquid reclamabam, vel de jure habebam in salvamento et herbergagio de Digia et de potestate ejus. Ob recompensacionem hujus beneficii, dedit michi eadem ecclesia, per manum Radulfi, abbatis, mihi et heredibus meis quicquid juris habebant in villa de Marreis et in appendiis ejus ducentas quinquaginta libras pruvinenses et quadraginta marchas argenti. Hec omnia ego et dominus Willelmus, frater meus, laudavimus et juravimus bona fide nos observaturos; et uxor mea, nomine Heluis, dominaque Bureta, uxor domini Willelmi, fratris mei, et secundum posse nostrum legitimam garantiam nos et heredes nostri prefate ecclesie portavimus, si quis in his contra ecclesiam predictam aliquid reclamaverit. Quod ut ratum et firmum permaneat, huic carte sigillum meum apponi feci. Actum, Autissiodori, in capitulo Sancti-Germani, anno incarnati Verbi Mº CCº Iº.